สังคมข่าวหุ้นคาเฟอีน
หนังสือพิมพ์ “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 11-อาทิตย์ที่ 13 กันยายน พ.ศ. 2558
11 ก.ย. 2558

หนังสือพิมพ์ “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 11-อาทิตย์ที่ 13 กันยายน พ.ศ. 2558
*****หุ้นแบงก์ทีเอ็มบี วิ่งเป็นปลาไหลใส่สเก็ตกันเลย หลังมีข่าวเรื่องกระทรวงการคลังจะขายหุ้นที่ถืออยู่ 26% บวกกับปัจจัยได้รับประโยชน์จากมาตรการอุ้มเอสเอ็มอี ทำเอานักลงทุนใส่กันไฟแลบ คลิกขวาๆ กันสนุกสนาน แต่หากกลับไปดูราคาเป้าหมายที่หลายโบรกฯ เคาะให้ ก็ยังต่ำอยู่เยอะ ทำให้ยังพอเข้าซื้อได้ โดยเฉพาะในช่วงหุ้นพักเหนื่อย เพราะขึ้นมา 2-3 วันแล้ว
******วานนี้แม้ต่างชาติซื้อสุทธิกว่า 800 ล้านบาท แต่หากนับจากต้นปี ก็ขายสุทธิแล้ว 9.3 หมื่นล้านบาท นี่หากนำไปรวมกับของเก่า เล่าความก่อนหน้านี้ เช่นปี 2556 ขาย 1.9 แสนล้านบาท ปี 2557 ขายเกือบ 1 แสนล้านบาท แล้วนำมารวมกับล่าสุดวานนี้ ขายไปก็เกือบ 4 แสนล้านบาท ก็ไม่เป็นไร ไม่ต้องตกใจ ช่างแม….. เราก็เทรดกันของเรานั่นแหละ พวกฝรั่งขายได้ขายไป หากตัวไหนราคาถูก เราก็รับซื้อไว้ อย่างวันก่อน เจ้าผู้บริหารโบรกฯ แห่งหนึ่ง เขาบอกว่า ต่างชาติหลังๆ เทรดหุ้นแล้วขาดทุนก็มีเยอะ หุ หุ……
********JAS วิ่งสนั่นทุ่งเลยช่วงนี้ ดูจากเส้นกราฟแล้วยังได้รับสิทธิ์ไปต่อ แถมมูลค่าการซื้อขายในช่วงนี้ ของเขาจัดว่าแรงจริงๆ และมักมีเซอร์ไพรส์ช่วงท้ายตลาด เด้งขึ้นอย่างปาฏิหาริย์ทั้งที่เกือบตลอดวัน อยู่ในแดนลบ ไมรู้แก๊งไหน ก๊วนไหน ลากกันขึ้นมา ยังมีรายย่อยเข้าไปร่วมผสมโรง ฝุ่นตลบ หากดูราคาย้อนหลัง 1 เดือน ขึ้นมาแล้ว 15-16% แต่รอบ 3 เดือนที่ผ่านมายังติดลบอยู่ 4.07% สงสัยจะไปต่อกันจริงๆ
*****หุ้น KBANK นี่ก็เป็นแม่มดขี่ไม้กวาดเหาะมาเหมือนกัน ขึ้น XD ไปเมื่อ 8 ก.ย.ที่ผ่านมา ราคาไม่มีลง แถมบวกสวนซะอีก นี่แสดงว่า ชาวสวนเขาเยอะกันนะ ใส่กันไม่ยั้งเลย ในรอบกว่า 12 วัน ราคาขึ้นมาแล้ว 12-13% แต่หากเทียบกับต้นปี ราคายังติดลบอยู่เยอะ หรือกว่า 15% และมีความเป็นไปได้ที่ต่างชาติอาจเข้ามาย่องเก็บ รวมถึงนักลงทุนสถาบันด้วย  กองทุนต่างๆ ด้วย
******ITD หุ้นเสี่ยยักษ์ ผ่าน 8 บาทไปแล้ว ราคาวิ่งแบบมีรถหวอนำ รับข่าวที่รองนายกฯ สมคิด จาตุศรีพิทักษ์ สั่งใส่เกียร์ห้า โครงการพื้นฐานด้านขนส่งทันที ซึ่งหากเป็นจริง และทำได้ ITD ก็คงพุงกางกันอีก นี่ยังไม่รวมโรงการอื่นๆ อีก เช่น เหมืองโปแตช ซึ่งมีข่าวว่า หากได้จริงๆ จังๆ อาจได้เห็น 9 บาทกันล่ะ
******ไออาร์พีซี นี่ก็แอบๆ มาเหมือนกัน 14 วัน กระโดดปุ๋ง 21% หรือจากราคา 3.22 บาทเมื่อวันที่ 24 ส.ค.มาถึงวานนี้ปิด 3.90 บาท และมีโอกาสกลับไปยืนเหนือ 4 บาทได้อีกครั้ง มูลค่าการซื้อขายก็หนาแน่นพอควร อย่างวานนี้กว่า 340 ล้านบาท แต่ก็อย่างว่าแหละ ราคาสิบกว่าวันก่อนหน้านี้ มันลงไปมากเกิน ซึ่งโบรกฯ ก็บอกไปแล้ว ให้ซื้อๆ ส่วนผลประกอบการไตรมาส 3 หากราคาน้ำมันไม่ได้ทรุดไปมากกว่านี้ ก็มีลุ้นในด้านบวกได้อยู่
******ปิดท้ายพีอาร์สักหน่อย ตลาดหลักทรัพย์ฯ จับมือ 4 ธนาคารพาณิชย์ กสิกรไทย, กรุงไทย,  ซีไอเอ็มบี ไทย และไทยพาณิชย์ ภายใต้โครงการส่งเสริมช่องทางการลงทุนผ่านสาขาธนาคารพาณิชย์ (Banker to Broker) ขยายช่องทางบริการเปิดบัญชีหลักทรัพย์ หรือบัญชีหุ้น ด้วยบริการเปิดบัญชีซื้อขายหลักทรัพย์ออนไลน์ผ่านระบบ Internet Banking หรือ i-Banking ของธนาคารทั้ง 4 แห่ง ลูกค้าธนาคารเปิดบัญชีซื้อขายหลักทรัพย์ได้ทุกที่ ทุกเวลาตลอด 24 ชั่วโมง ประหยัดเวลาและค่าใช้จ่าย….มาเทรดหุ้นกันๆ*******
 